b'\n_START_ARTICLE_\nPitotr\xc3\xb8r\n_START_PARAGRAPH_\nEt pitotr\xc3\xb8r (udtales pi-TO-r\xc3\xb8r) er et lige eller L-formet r\xc3\xb8r som er \xc3\xa5bent i den ene ende og som bruges til at m\xc3\xa5le trykket af str\xc3\xb8mmende v\xc3\xa6sker eller gasser. Pitotr\xc3\xb8r anvendes specielt til at m\xc3\xa5le farten p\xc3\xa5 fly i luften._NEWLINE_Pitotr\xc3\xb8ret p\xc3\xa5 et fly peger fremad enten p\xc3\xa5 forkanten af vingen, eller p\xc3\xa5 flyets n\xc3\xa6se. Trykket af luftmodstanden forrest p\xc3\xa5 pitotr\xc3\xb8ret kaldes det dynamiske tryk og overf\xc3\xb8res til cockpittet. Trykforskellen mellem det dynamiske og det statiske tryk (flyveh\xc3\xb8jdens lufttryk) benyttes til at vise Indicated Air Speed (IAS), der er den m\xc3\xa5lte hastighed af fartvinden. Hastigheden i forhold til jorden er Ground Speed (GS) og m\xc3\xa5les med radar og GPS. IAS er vigtig at kende for at undg\xc3\xa5 stall. _NEWLINE_Det statiske tryk tages fra sm\xc3\xa5 huller p\xc3\xa5 den ene eller begge sider af flykroppen. Det statiske tryk bruges b\xc3\xa5de til h\xc3\xb8jdem\xc3\xa5leren og til den ene tilkobling til fartm\xc3\xa5leren. P\xc3\xa5 sm\xc3\xa5 fly g\xc3\xa5r luftslangerne direkte fra pitotr\xc3\xb8ret til fartm\xc3\xa5leren, p\xc3\xa5 st\xc3\xb8rre fly g\xc3\xa5r luftslangerne til transducere, der digitaliserer signalet til autopiloten og fartm\xc3\xa5leren._NEWLINE_Under overisningsforhold kan pitotr\xc3\xb8ret lukkes af is, s\xc3\xa5 mange fly har et elektrisk varmelegeme som opvarmer pitotr\xc3\xb8ret._NEWLINE_Pitotr\xc3\xb8ret blev opfundet af den franske fysiker Henri Pitot (1695-1771) og videreudviklet til dagens form af Henry Darcy.'